alexandrainst/scandi-wiki huggingface dataset:
Neuss

Neuss er en by i Tyskland i delstaten Nordrhein-Westfalen med omtrent 155 000 innbyggere. Byen ligger ved den vestlige bredden av elven Rhinen med Düsseldorf på den andre siden. Byen har gjennom alle tider nytt godt av å ha vært plassert ved krysningspunktet til både moderne og historiske handelsruter.

Historie 
Neuss ble grunnlagt av romerne i år 16 f.Kr. som en militær utpost (castellum) med navn Novaesium sør for byen, der elven Erft munner ut i Rhinen. Senere ble det grunnlagt en sivil bosetning i det 1. århundre ved det som i dag er sentrum av byen. Novaesium, sammen med Augsburg (Augusta Vindelicorum) og Trier (Augusta Treverorum), er en av de tre eldste romerske bosetningene i Tyskland. 

Neuss vokste gjennom middelalderen siden den lå ved flere handelsruter og ved et krysningspunkt over Rhinen. På 900-tallet ble levningene av martyren og tribunen St. Quirinus (må ikke forveksles med den romerske guden Quirinus) flyttet til Neuss. Dette førte til at pilegrimmer reiste til helligdommen selv fra land utenfor Det tysk-romerske riket. Neuss ble først dokumentert som en by i år 1138.

En av de største hendelsene i byens historie er beleiringen av byen i 1474/1475 av Karl den modige, hertug av Burgund, som nesten varte ett år. Innbyggerne sto i mot beleiringen og som belønning fikk byen av keiser Friedrich III rett til å prege sine egne mynter og vise det keiserlige våpenskjoldet, keiserørnen og kronen i sitt eget byvåpen. Neuss ble et medlem av Hansaen, selv om den aldri ble akseptert av de andre medlemmene av handelslauget. 

I 1586 ble mer enn to tredjedeler av byen ødelagt av brann, og flere kriger i regjeringstiden til Ludvig XIV av Frankrike førte til dårlige økonomiske kår for Neuss. Byen ble gradvis en mindre viktig handelsby og fra midten av 1600-tallet var Neuss stort sett bare viktig på grunn av jordbruket sitt. 

Fra 1794 til 1814 var Neuss en del av Frankrike i regjeringstiden til Napoleon. I 1815 ble Neuss en del av Preussen, og ble omorganisert som en del av en kreis med kommunene Neuss, Dormagen, Nettesheim, Nievenheim, Rommerskirchen og Zons. På den tiden hadde byen 6 333 innbyggjere. 

Neuss ble igjen et økonomisk senter på 1800-tallet da havnen ble utvidet i 1835 og den industrielle aktiviteten økte. Bygrensene ble utvidet i 1881.

I 1968 ble navnet på byen endret fra Neuß til Neuss. I 1975 ble byen Neuss og landkreisen Grevenbroich slått sammen til Rhein-Kreis Neuss med et innbyggertall på 440 000 og administrasjonssete i Neuss.

Referanser

Eksterne lenker 
 

Byer i Nordrhein-Westfalen
Byer ved Rhinen
Hansabyer
Norgesmesterskapet i fotball for menn 1916

Norgesmesterskapet i fotball for menn 1916 ble vunnet av Frigg etter finaleseier 2-0 over Ørn den 8. oktober. Målscorere for Frigg var Ragnvald Smedvik, som scoret i det 70. minutt, og David Andersen, som scoret i det 71. minutt.  tilskuere overvar kampen som ble spilt på Skøitebanen i Trondheim. Dommer var Peder Christian Andersen, Kristiania Ballklub. Dette var andre gang Frigg vant et norgesmesterskap.

Friggs  vinnerlag: Arne Wendelborg, Yngvar Kopsland, Georg Waitz, Thorbjørn Damgaard, Georg Hartmann-Hansen, Fritz Semb-Thorstvedt, Einar Hansen, David Andersen, Ragnvald Smedvik, Bjarne Olsen og Trygve Smith.

Ørns lag: Thorbjørn Falkenberg, R. Paulsen, Th. Hansen, Kristian Johnsen, O. Lindberg, Emil Hansen, Michael Paulsen, Harald Strøm, O. Kristoffersen, Erl. Pedersen og V. Fredo Fredriksen.

Mesterskapet var det siste der bare ett lag fra hver krets kunne delta.

1. runde
9. september.
Brann – Stavanger IF 2-3
Rollon – Lyn, Gjøvik 0-7
Start – Fram Larvik 0-1
Sverre – Brage 2-3
Ørn – Snøgg 6-0 (i Drammen)
13. september.
Frigg – Norrøna 3-1
Kvik, Fredrikshald, fikk walk over.

2. runde
17. september.
Frigg – Stavanger IF 4-1
Kvik, Fredrikshald – Brage 7-0 (i Sarpsborg)
Ørn – Fram Larvik 3-3, omkamp 4-1 (29. september i Porsgrunn)
Lyn, Gjøvik, fikk walk over.

Semifinaler
3. oktober.
Frigg – Kvik, Fredrikshald 2-0
Ørn – Lyn, Gjøvik 5-2 (i Drammen)

Finale
8. oktober, Skøitebanen i Trondhjem.
Frigg – Ørn 2-0
Dommer: Peder Christian Andersen, Kristiania Ballklub.
1-0 Ragnvald Smedvik, 70. min
2-0 David Andersen, 71. min.

Kilder 
www.rsssf.no

1916
Fotball i 1916
Fotball for herrer
Enos (sjimpanse)

Enos (død 4. november 1962) var en sjimpanse som ble skutt ut i verdensrommet under Mercury-programmet.

Enos ble kjøpt av NASA fra «the Miami Rare Bird Farm» 3. april 1960. Han fullførte mer enn 1 250 timer med trening for ferden sin ved University of Kentucky og Holloman Air Force Base. Hans trening var mer intens enn den som Ham gikk gjennom, fordi Enos skulle være utsatt for vektløshet og høyere G-krefter i lengre perioder enn Ham. Hans trening inkluderte blant annet ferder med fly.

Enos ble plukket ut til å være USAs første dyr i bane rundt Jorden bare tre dager før selve oppskytingen. To måneder tidligere hadde NASA akseptert å skyte opp en sjimpanse. NASA hadde skutt opp Mercury Atlas 4 med en astronaut-simulator ombord 13. september 1961. Enos ble skutt opp med Mercury Atlas 5 29. november 1961. Han fullførte sitt første kretsløp etter 1 time og 28,5 minutter.

Enos skulle opprinnelig gjøre tre kretsløp, men ble brakt tilbake etter to, da romskipet ikke holdt riktig høyde. Ifølge de som var der, hoppet Enos omkring på skipet som plukket ham og kapselen opp fra sjøen etter landet, og løp omkring på dekket og hilste på sine redningsmenn. Enos sin ferd var en generalprøve for den neste oppskytingen i Mercury-programmet 20. februar 1962 der John Glenn ble den første amerikaner i kretsløp rundt Jorden.

4. november 1962 døde Enos av dysenteri. Han hadde da vært under observasjon i flere uker. Patologiske undersøkelser viste ingen symptomer som kunne relateres til hans romferd året i forveien.

Eksterne lenker
 Animal Astronauts

Berømte dyr
Mercury-programmet
Hendelser i 1961
Romutforskning i 1961
Evenstad bru

Evenstad bru er ei fagverksbru i Stor-Elvdal kommune i Innlandet. Brua krysser Glomma ved Evenstad og ble åpnet i 1996. Den er ei trebru i trykkimpregnert furu. Brua er 180 meter lang og har 5 spenn på 36 meter hver. Seilingshøyden er 4-5 meter. Evenstad bru er del av en sidearm til Fylkesvei 2188.

Se også
 Liste over broer i Norge
 Liste over broer i Norge etter lengde

Referanser

Eksterne lenker 
 Norconsult: Evenstad bru

Fagverksbroer
Veibroer i Innlandet
Veier i Stor-Elvdal
1996 i Norge
Broer åpnet i 1996
Ares I-X

Ares I-X er benevnelsen på en testflyging utført med den amerikanske raketten Ares I i Constellation-programmet. 

Test av det første steget på Ares I-raketten med fire aktive SRM-segmenter og et inaktivt femte element og øvre steg.

Bilder

Eksterne lenker 
 Official Constellation NASA Web Site
 Official Orion NASA Web Site
 Official Ares Web Site
 A Visual History of Project Constellation

Constellation-programmet
Romutforskning i 2009
Flisa bru

Flisa bru er ei veibru på fylkesvei 206 over Glomma ved Flisa i Åsnes kommune i Innlandet. Nåværende bru ble åpnet 5. juni 2003 og erstattet ei tidligere stålbru fra 1912. Den nye brua ble bygd på pillarene til den gamle. Den er ei fagverksbru i tre med 3 spenn, det lengste på 70,3 meter. Samlet lengde er 196 meter. Seilingshøyden er ca. 5 meter.

Se også 
 Liste over broer i Norge
 Liste over broer i Norge etter lengde

Referanser

Eksterne lenker 
 
 Norconsult: Flisa bru
 PLAN arkitekter: Flisa bru
 Vegen og Vi: Verdens lengste i tre

Fagverksbroer
Veibroer i Innlandet
Veier i Åsnes
2003 i Norge
Botanisk hage

En botanisk hage er et museum med utstillinger av levende planter ordnet etter ulike prinsipper. Plantene omfatter trær, busker, lianer, stauder og andre urteaktige planter. Samlinger som bare omfatter trær eller busker kalles for arboret, mens samlinger med trær som bærer frukt heter pomet.

Tidligere var oftest systematikken i de botaniske hagene lik den for mange frimerkesamlere, en skulle ha en av hver. Andre prinsipper har imidlertid overtatt, dels etter geografisk opprinnelse,  biologisk systematikk, eller knyttet til planlenes naturlige økologiske sammenheng.

Europas eldste (1545), og fremdeles eksisterende botaniske hage finnes i Padova i Italia.

Historie
De første, moderne botaniske hagene ble opprettet i Norditalia, knyttet til universitetene:
 Pisa (1544)
 Padova (1545)
 Firenze (1545)
 Bologna (1567)

Andre europeiske byer fulgte snart etter:
 Leiden (1590)
 Montpellier (1593)
 Heidelberg (1597)
 Tübingen (1597)
 København (1600)
 Oxford (1621)
 Uppsala (1655)
 Hannover (1666)

Botaniske hager i Norge

I Norge finnes seks botaniske hager som samarbeider i Nettverk for norske botaniske hager, foruten Rogaland Arboret (etabl. 1972).

 Agder botaniske hage i Kristiansand (etabl. 1969)
 Arboretet og Botanisk hage i Bergen (etabl. i 1971)
 Tromsø arktisk-alpine botaniske hage i Tromsø (etabl. 1994)
 Botanisk hage i Oslo (etabl. 1814)
 Ringve botaniske hage i Trondheim (etabl. 1973)
 Stavanger Botaniske Hage (etabl. 1977)

Organisasjonen Botanic Gardens Conservation International (BGCI) definerer botaniske hager slik: «Botanic gardens are institutions holding documented collections of living plants for the purposes of scientific research, conservation, display and education.»
Krefeld

Krefeld er en by i Tyskland i delstaten Nordrhein-Westfalen med rundt 240 000 innbyggere. Sentrum av byen ligger et par kilometer vest for Rhinen, men elven renner gjennom bydelen Uerdingen. Frem til 1929 ble byen kalt Crefeld. 

Innbyggerne i Krefeld snakker høytysk, den tyske dialekten som alle tyskere lærer. En lokal dialekt er derimot en variant av plattysk.

Historie 
Byen har opphav tilbake i romertiden da legioner grunnla en militærleir kalt Gelduba her (i dag bydelen Gellep). Krefeld selv ble først nevnt i 1105 med navnet Krinvelde. Uerdingen var opprinnelig en selvstendig by øst for Krefeld, og ble grunnlagt i 1255. I middelalderen var dette en større og viktigere by enn Krefeld.

Byen begynte å vokse på 1600-tallet da Krefeld var en av få byer som ikke ble hardt rammet av trettiårskrigen. Byen ble raskt overbefolket, og i 1683 flyttet tretten familier (Mennonitter) fra Krefeld, reiste over Atlanteren og grunnla bosetningen Germantown i USA, som i dag er en del av Philadelphia.

Byen Uerdingen var mindre heldig og ble nesten helt jevnet med jorden i trettiårskrigen av tropper fra Hessen. Krefeld vokste seg større enn Uerdingen, og i 1928 ble de to slått sammen.

Bilder

Referanser

Eksterne lenker 
 

Byer i Nordrhein-Westfalen
Byer ved Rhinen
Raggsteinnuten

‎
Raggsteinnuten, lokalt også kjent som Lensmannsnuten, er en fjelltopp som ligger innerst i Raggsteindalen, i Hol kommune i Buskerud. Toppen er  meter høy, og er mot nord preget av svært steile fjellsider, mens den mot sørvest ligger forholdsvis flatt på , før fjellformasjonene skrår oppover mot Hallingskarvet og Folarskardsnuten, som med sine  meter er Hallingskarvets høyeste. 

Toppen er lett tilgjengelig fra sørsiden, og her går en forholdsvis markert sti opp mot toppen, men denne bøyer av og går mot Folarskardsnuten. Opp til toppen må man derfor navigere selv. Man må krysse en elv (som siden renner sammen med Raggsteindøla), men ofte er her en snøbro som kan benyttes. 

Navnet Raggsteinnuten kommer fra Raggsteindalen, som igjen kommer fra rak stein – i tidligere tider stod her en stor, høy (rak) stein i Raggsteindalen, men denne ble sprengt i stykker og brukt til muringsstein under oppføring av en støl i dalen på 1800-tallet. Navnet «Lensmannsnuten» kommer etter lensmann Torleiv Tufte opprinnelig fra Geilo som bygde varden på toppen av nuten.

Referanser

Eksterne lenker 
 

Fjell i Hol
Fjell over 1000 meter
Ragnhildsholmen

Ragnhildsholmen er en holme i Nordre älv, en arm av Göta älv, like overfor det gamle Konghelle. Her bygde den norske kongen Håkon IV Håkonsson på 1200-tallet en borg, som var den viktigste norske festningen i dette området.

Den svenske Hertug Erik overtok Ragnhildsholmen, Konghelle og en del av landet rundt av sin senere svigerfar, norske kong Håkon V i 1304. I maktkampene i de følgende årene ble forholdet mellom hertugen og kong Håkon verre. I 1308 forsøkte kongen å innta borgen, men uten å lykkes. Han valgte isteden å anlegge en egen borg, Båhus festning, et par kilometer oppstrøms. Hertugen oppga borgen i 1309, og tok den tilbake i 1310, men etter freden i Oslo måtte han levere den tilbake igjen, i 1312-15. Rett etter dette ble borgen ødelagt i brann, og mesteparten av murene ble brutt ned for å brukes som bygningsstein på Båhus. Ragnhildholmen fikk altså en brukstid på mindre enn 100 år.

I 1881-82 gjorde byråchef Wilhelm Berg en undersøkelse av murene. Det ble funnet mange mynter, våpen og draktutstyr, husgeråd, redskap og verktøy. Wilhelm Berg undersøkte og den tidligere norske borg Dyngehus. 

Borgen bestod av en hovedmur som omsluttet en firkantet borggård. Inntil muren lå bygninger for forråd og innkvartering. På østsiden var et kraftig firkantet tårn, og på sørsiden et utenverk som beskyttelse for porten. Hele anlegget var omsluttet av voller og graver. På nordsiden var elven, og rundt på sørsiden var sump og våtmark.

Eksterne lenker 
 

Festninger i Norge
Festninger i Sverige
Ruiner i Sverige
Norges historie
Bohuslän
Middelalderen i Norge
Göteborg kommune
Ulnes bru

Ulnes bru er ei veibru i Nord-Aurdal kommune i Innlandet. Brua krysser Strondafjorden ved Ulnes, og ble åpnet 20. juni 2003. Den er ei trebru med 3 spenn på 35 meter hver, til sammen 105 meter. Den nye trebrua erstattet ei tidligere betongbru fra 1932 som var smal og dårlig. Ulnes bru er del av en sidearm til fylkesvei 261.

Se også
 Liste over broer i Norge
 Liste over broer i Norge etter lengde

Eksterne lenker
 TreFokus: Ulnes bru
 PLAN arkitekter: Ulnes bru

Veibroer i Innlandet
Veier i Nord-Aurdal
1932 i Norge
2003 i Norge
Broer åpnet i 1932
Broer åpnet i 2003
Dag-Roger Nebben

Dag-Roger Nebben (født 5. september 1980) er en norsk fotballdommer som representerer Åsa Idrettslag. Han har vært assistentdommer i Tippeligaen siden 2004, men han har vært autorisert dommer siden 1996.

Per desember 2022 har Nebben vært assistentdommer i totalt 386 kamper i toppdivisjonen, noe som er rekord for en assistentdommer i Norge.

Norske fotballdommere
Fødsler i 1980
Fiat 850

Fiat 850 er en liten, bakhjulsdreven personbil fra den italienske bilprodusenten Fiat, som ble produsert mellom 1964 og 1973.

Fiat 850 var en videreutvikling av den populære Fiat 600. Det interne kodenavnet for Fiat 600 under utviklingen var «Project 100», og dermed ble kodenavnet for 850-prosjektet «100G», «G» for det italienske ordet Grande, som betyr «stor». Motoren i 850 var basert på den samme som Fiat 600, men fikk et økt sylindervolum (til 843 cm³). 850 ble levert i to utgaver, «normale» som var standardutgaven med 34 hestekrefter, og «super», som hadde 37 hestekrefter. Toppfarten var omkring 125 km/t.

Varianter 
850-serien inkluderte flere karosserityper med liknende komponenter under skallet, alle utviklet fra Fiat 600.

Fiat 850 Coupé 
Coupé-modellen ble første gang presentert på bilutstillingen i Genève i 1965, og hadde den opprinnelige 843 cm³-motoren, denne gangen med 47 hestekrefter. Toppfarten var 135 km/t.

Fiat 850 Spider 

 
 
Samtidig som introduksjonen av coupémodellen viste Fiat også en cabriolet-utgave, Spider, med 49 hestekrefter og en toppfart på 145 km/t. Karosseriet var designet og bygget av italienske Bertone.

Fiat 850 Special 
850 Special var en oppdatert utgave av 850 sedan, som ble lansert i 1968. Den hadde samme motor som 850 Coupé, med 47 hestekrefter, og var utstyrt med skivebremser foran, sportsratt og annet interiør.

Ansiktsløftninger 
I 1968 fikk Spider og Coupé en oppdatering, med sterkere motor (903 cm³, 52 hestekrefter). Modellene ble heretter kalt Sport Spider og Sport Coupé. Sport Spiders karosseri var det samme som før, men med oppdatert front. Hovedlyktene fikk plass i skjermene, og blinklysene ble plassert under støtfangeren. Samme år ble også flere spesialutgaver av Spider lansert, Racer med metalltak, og Berlinetta, en cabriolet med avtagbar hardtop.

Produksjonsstans 

Produksjonen av Coupé ble stanset i 1971, sedan i 1972 og Spider i 1973, etter et salg på omkring 2.3 millioner eksemplarer sammenlagt. Under navnet SEAT 850 ble modellen produsert noe lenger i Spania, også i en firedørs variant. Etterfølgeren Fiat 127 ble lansert i 1971.

Fiat 850 ble også produsert under navnet Pirin-Fiat i Bulgaria mellom 1967 og 1971.

Eksterne lenker 
 
 Fiat 850 Spider fanside
 FIAT 850 idroconvert – SIATA SPRING 

850
Bilmodeller introdusert i 1964
Konstanz

Konstanz er en by helt sør i Tyskland i delstaten Baden-Württemberg, beliggende ved bredden av Bodensjøen og direkte ved grensen til Sveits.

Med vel 80 000 innbyggere er Konstanz den største av byene ved Bodensjøen, og har således gitt opphav til sjøens navn på en rekke andre språk enn tysk, for eksempel engelsk: Lake Constance.

Konstanz ligger ved den vestlige bredden av Obersee, den største av Bodensjøens to delsjøer, akkurat der hvor Rhinen renner ut av Obersee og forbinder denne med den mindre delen av Bodensjøen, Untersee.

Historie 

De første sporene etter siviliasjon i Konstanz går tilbake til sent i steinalderen. 

Rundt år 100 e.Kr. slo romere seg ned på stedet, og navnet, som opprinnelig var Constantia, kom fra keiser Constantius Chlorus som kjempet mot alamannerne i området og bygde festningsverk i byen. 

Rundt 585 kom den første biskopen til Konstanz og markerte starten på byen som et åndelig senter. 

Konstanz eide den eneste broen over Rhinen i området, og blomstret som en handelsby i løpet av middelalderen. Lin som ble produsert i byen fikk internasjonalt renommé og byen ble velstående. I 1192 fikk Konstanz status som fri riksstad, og var dermed direkte tilknyttet Det tysk-romerske riket med stor grad av uavhengighet fra keiseren.

I 1414–1418 fant konsilet i Konstanz sted. Under en av forhandlingene, den 6. juli 1415 ble Jan Hus, som av kirken ble sett på som en trussel mot kristendommen, brent på bålet. Det var her Det vestlige skisma ble avsluttet, og pave Martin V ble valgt under den eneste konklaven holdt nord for Alpene.
Konzilgebäude, der konklaven ble holdt, kan man fremdeles se i dag. 

I 1460 erobret Det sveitsiske edsforbundet Thurgau, området rundt Konstanz. Konstanz prøvde så å selv bli en del av Sveits, men skogkantonene stemte mot siden de fryktet at bykantonene ville få for mye makt. Konstanz ble dermed med i Det schwabiske forbundet. I den schwabiske krigen i 1499 mistet Konstanz alle privilegiene sine.

Reformasjonen gjorde sitt inntog i Konstanz i 1520-årene, ledet av Ambrosius Blarer, og like etter erklærte byen seg offisielt for protestantisk. Biskopen ble da midlertidig flyttet til Meersburg, en liten by på den andre siden av innsjøen. Byen fulgte først Confessio Tetrapolitana, og så Confessio Augustana. I 1548 gjorde Keiser Karl V byen fredløs gjennom en såkalt riksakt («Reichsacht»), og byen måtte overgi seg til Erkehertugdømmet Østerrike (Huset Habsburg). Konstanz mistet dermed sin status som fri riksstad. 

Habsburgherskerne ville gjeninnføre katolisismen i Konstanz, og åpnet et jesuittuniversitet i byen i 1604. Teateret som fulgte med, bygd i 1610, er det eldste teateret i Tyskland som fremdeles er i daglig drift. 

I 1821 ble Konstanz bispedømme oppløst og ble en del av Freiburg erkebispedømme.

Bilder

Referanser

Eksterne lenker 
 

Byer i Baden-Württemberg
Byer ved Rhinen
Neuwied

Neuwied er en by i delstaten Rheinland-Pfalz i Tyskland med rundt 65 000 innbyggere. Byen ligger der elven Wied (elv) munner ut i Rhinen ved den østre bredden av Rhinen, 12 km nordvest for Koblenz, på jernbanelinjen fra Frankfurt am Main til Köln. 

Neuwied ble grunnlagt av grev Fredrik av Wied i 1653, nær landsbyen Langendorf, som ble ødelagt under trettiårskrigen. Siden byen tok i mot alle mulige religiøse samfunn vokste den raskt. Blant annet søkte det herrnhutiske brorskapet tilflukt i byen. 

Nær Neuwid har man gravd ut en av de største romerske festningene (castra) langs Rhinen. 

I april 1797 slo den franske general Louis Lazare Hoche Østerrikerne nær Neuwied, noe som var den første avgjørende suksessen i den franske revolusjonskrigen. Neuwied var hjembyen til Vilhelm av Wied som en kort tid var konge av Albania i 1914.

Bilder

Referanser

Eksterne lenker 
 

Byer i Rheinland-Pfalz
Byer ved Rhinen
Den romerske republikk (1849)

Den romerske republikk var betegnelsen på en stat som ble grunnlagt av Carlo Armellini, Giuseppe Mazzini og Aurelio Saffi på 1800-tallet og som blant annet omfattet Roma og Vatikanets besittelser. Staten eksisterte bare i underkant av fem måneder.

Eksterne lenker 
 

Romerske republikk (1849)
Romerske republikk (1849)
Historiske stater og riker i Europa
Italias samling
Stater og territorier etablert i 1849
Stater og territorier opphørt i 1849
Nybergsund bru

Nybergsund bru er navnet på to veibruer som krysser Trysilelva ved Nybergsund i Trysil kommune i Innlandet. Den gamle brua ved tettstedet ble åpnet i 1929 og forsterket i 1949. Den gamle brua i stål er smal og har lysregulert enveiskjøring. Den gamle brua er nå nedklassifisert til kommunal vei. 

Den nye brua litt lenger nord ble påbegynt i august 2004 og åpnet 24. august 2005. Nybrua er en del av riksvei 25 og fylkesvei 26. Den nye brua er ei trebru med lengde . Den har tre spenn på  hver. Brua leder riksveien utenom Nybergsund sentrum. Brua er en trebue bru med vekt på integrering av belysning og lyssetting. Brua er gjennomdetaljert med stor vekt på vegføring og landskapsforming fram mot brua slik at trafikanten får en sekvens av opplevelser.  Konsept og utforming Selberg Arkitekter As.

Se også
Liste over broer i Norge
Liste over broer i Norge etter lengde

Eksterne lenker
 Trysil kommune: Nybergsund bru er åpnet (25.08.2005)
 Trysil kommune: Nybergsund bru blir kommunal (28.07.2004)
 Våre Veger: Trebru i de dype skoger

Veibroer i Innlandet
Veier i Trysil
1929 i Norge
2005 i Norge
Broer åpnet i 1929
Broer åpnet i 2005
Geoff Hurst

Geoffrey Charles Hurst (født 8. desember 1941 i Ashton-under-Lyne i Lancashire) er en britisk tidligere fotballspiller og trener. Han er en legende i West Ham United FC og , og han er også en av bare fire mannlige fotballspillere som har scoret tre mål i en VM-finale. Han er også den eneste mann som har scoret tre mål i samme finale.

De tre målene kom i finalen i 1966 for England, i deres 4–2-seier over  på det gamle Wembley. Denne bragden var ekstra imponerende, med tanke på at Hurst bare hadde fire måneder (åtte kamper) bak seg i sin landslagskarriere, og at han ikke var regnet som Englands førstevalg på spissplassen på den tiden. Hans andre mål i kampen, som kom på overtid, er ett av de mest omdiskuterte fotballmålene gjennom tidene. Hurst skjøt ballen i tverrliggeren, og ballen stusset ned på mållinjen, hvorpå det ble dømt mål til England. Tidligere i turneringen, før finalen, hadde Hurst vist sitt talent og medvirket i flere av Englands mål. Totalt scoret han 24 mål på 49 landskamper for England, og på klubblagsnivå spilte han for West Ham United, Stoke City og West Bromwich Albion. For West Ham ble det totalt 180 mål på 411 kamper.

Geoff Hurst var manager for Chelsea FC i årene 1979-81.

Hurst ble utnevnt til Knight Bachelor av dronning Elisabeth II og ble derved slått til ridder. Han har dermed rett til å føre tiltaleformen «sir» foran sitt navn. Hurst er også medlem av Order of the British Empire.

Referanser

Eksterne lenker 
 

Engelske fotballspillere
Engelske fotballtrenere
Engelske cricketspillere
Spillere i Fotball-VM 1966
Spillere i Fotball-EM 1968
Spillere i Fotball-VM 1970
Fotballspillere for West Ham United FC
Fotballspillere for Stoke City FC
Fotballspillere for West Bromwich Albion FC
Fotballspillere for Cork Celtic FC
Fotballspillere for Seattle Sounders
Fotballtrenere for Telford United FC
Fotballtrenere for Chelsea FC
Fotballtrenere for Kuwait SC
Knights Bachelor
Verdensmestere i fotball
Personer fra Tameside